ชื่อสถานที่: ภูเก็ตทีสเตชั่น
ประเภท: ร้านอาหาร กาแฟ เบเกอรี่
ตำบล: ตลาดเหนือ
อำเภอ: เมืองภูเก็ต
จังหวัด: ภูเก็ต
รหัสไปรษณีย์: 83000
พิกัด: 7.88777, 98.37712

จิบน้ำชายามสายสไตล์จีนฮกเกี้ยน เป็นที่รู้กันดีว่าเกาะภูเก็ตเต็มไปด้วยสีสันทางวัฒนธรรมอันหลากหลายสไตล์ลูกครึ่งไทยจีน โดดเด่นในเรื่องความงามของสถาปัตยกรรมโบราณย่านเมืองเก่า และที่โดดเด่นไม่แพ้กันนั่นคือวัฒนธรรมการกิน ทริปนี้เราจึงพากันมาถึงเมืองเก่าภูเก็ตเพื่อจิบชายามสาย เพราะได้ยินมาว่าใครไปใครมาย่อมต้องแวะจิบน้ำชาร้านนี้ Phuket Tea Station อาจไม่คุ้นหูมากนักสำหรับนักท่องเที่ยวเพราะร้านนี้เพิ่งจะเปิดได้ไม่ครบขวบปีแต่กลับหนาแน่นไปด้วยลูกค้าทั้งขาจรและขาประจำ วันนี้เราจึงถือโอกาสมาทำความรู้จักกันให้มากขึ้น ทางร้านเน้นการเสิร์ฟอาหารและเครื่องดื่มในรูปแบบเฉพาะตัวไม่เหมือนใคร เช่น เมนูอาหารพื้นเมืองที่หาทานได้ยากและเครื่องดื่มจากใบชาหลายประเทศ จุดเด่นของร้านคือการนำเสนออาหารพื้นเมืองแบบ Fusion Food ให้เข้ากับยุคสมัยรวมถึงเครื่องดื่มกับขนมหวานตามสไตล์จีนฮกเกี้ยนดั้งเดิม ด้วยการตกแต่งร้านในสไตล์โมเดิร์นทำให้บรรยากาศภายในร้านดูเป็นกันเอง โทนสีขาวและความโปร่งโล่งทำให้รู้สึกได้ถึงความสบาย มีการแบ่งพื้นที่ในร้านได้อย่างลงตัวโดยเฉพาะช่วงทางเข้ามีชั้นวางขนมพื้นเมืองโบราณที่หาทานได้ยากไว้บริการลูกค้า